Art Nouveau

Art Nouveau (do francés: "nova arte") é un estilo internacional de arte, arquitectura e deseño que tivo o seu maior auxe no século XX. Este movemento influenciou diversas áreas do deseño, desde a arquitectura modernista até a tipografía e o mobiliario. Naceu en resposta ao academicismo e á estética historicista do século XIX, procurando unha maior liberdade creativa, unha harmonización entre as diferentes disciplinas artísticas e favorecendo un gusto pola artesanía.

Desde o 2013 celébrase o Día Mundial da Art Nouveau (ou Día Mundial do Modernismo) o día 10 de xuño. Adoptouse este día por conmemorar a data da morte de dous grandes arquitectos do movemento: Antoni Gaudí (morto en 1926) e o húngaro Ödön Lechner (morto en 1914).

 Historia e influencias 

 Terminoloxía 
Outro termo co que se lle coñece á Art Nouveau é o de modernismo que inclúe o Jugendstil en Alemaña, os Países Baixos e Escandinavia, Młoda Polska en Polonia, Modernisme en Cataluña, e Sezessionsstil na cidade de Viena.

En Rusia, o movemento xirou ó redor da revista de arte Mir iskusstva ("Mundo da arte"). En Italia, ó redor de Stile Liberty chamado así pola famosa tenda londiniense.

En Portugal o nome é unha tradución literal do francés, Arte Nova. En España, o movemento centrouse ao redor da cidade de Barcelona e foi coñecido como modernismo, en catalán modernisme, co arquitecto Gaudí como a súa figura máis importante, con obras como a casa Batlló. A Art Nouveau tamén tivo grande importancia na Europa do leste, coa influencia de Alfons Mucha na cidade de Praga, na rexión de Moravia (parte da actual República Checa) e no Romanticismo da cidade de Riga, capital de Letonia, e fogar de máis de 800 edificios Art Nouveau.

 Desambiguación 
É importante distinguir o termo "modernismo" como se usa en diferentes contextos. Na Península Ibérica, "modernismo" refírese en xeral á Art Nouveau e aos seus principios estéticos e decorativos. Con todo, noutros contextos, "modernismo" pode ter outra tradución desde a lingua inglesa, referíndose a movementos diferentes como o "modernism" arquitectónico ou "modern movement", ás veces referido como arquitectura moderna, que se centran na simplicidade e funcionalidade en lugar da ornamentación. 

En portugués o termo pode ser empregado como en galego, catalán ou castelán, pero tamén pode referirse a todos os movementos artísticos e literarios heteroxéneos do final do século XIX ás vangardas, baseados na reacción contra as correntes tradicionais, e mesmo, por influencia do inglés, ao racionalismo arquitectónico ou variantes como o estilo suave.

O modernismo, no sentido da Art Nouveau (como o modernismo catalán entre outros) tivo a súa prolongación en movementos como o organicismo arquitectónico, e influíu en deseñadores actuais como Echo Chernik, con ilustracións inspiradas no estilo dos carteis do século XIX.

 Arquitectura 
O deseño de edificios da arquitectura modernista destaca pola súa ornamentación fluída e formas inspiradas na natureza, en particular na vexetación, con fachadas decoradas e interiores exuberantes. Exemplos significativos da arquitectura modernista inclúen os traballos de Antoni Gaudí en Cataluña, cuxa obra está profusamente decorada con ferro forxado, trencadís e outros materiais, e Victor Horta en Bélxica. 

 Arquitectos da Art Nouveau 

 Émile André (1871-1933)
 Georges Biet (1868-1955)
 Paul Charbonnier (1865-1953)
 Raimondo Tommaso D'Aronco (1857-1932)
 Mikhail Eisenstein (1867-1921),
 August Endel (1871-1925)
 Antoni Gaudí (1852-1926)
 Hector Guimard (1867-1942)
 Josef Hoffmann (1870-1956)
 Victor Horta (1861-1947)
 Charles Rennie Mackintosh (1868-1928)
 Marian Peretiatkovich (1872-1916)
 Fyodor Shekhtel (1859-1926)
 Louis Sullivan (1856-1924)
 Eugène Vallin (1856-1922)
 Henry Van de Velde (1863-1957)
 Otto Wagner (1841-1918)
 Lucien Weissenburger (1860-1929)

 Deseño gráfico e mobiliario 
O impacto da Art Nouveau foi aplicado tamén no deseño de interiores, mobiliario e deseño gráfico. O estilo inclúe tipografías arredondadas e fluídas, deseños de cartelería con motivos naturais e mobiliario con formas orgánicas e decorativas. Exemplos notables son os carteis de Alfons Mucha e Aubrey Beardsley, as cadeiras de Michael Thonet (a máis exitosa foi a nº 14) e o mobiliario e as edículas do metro de París deseñadas entre 1899 e 1900 polo arquitecto Hector Guimard.

 Artistas da arte, pintura, e deseño gráfico 

 Léon Bakst (1866-1924)
 Aubrey Beardsley (1872-1898)
 Ivan Yakovlevich Bilibin (1876-1942)
 Pierre Bonnard (1867-1947)
 Gaston Gerard (1878-1969)
 Tony Sawyer (1889-1945)
 Gustav Klimt (1862-1918)
 Konstantin Korovin (1861-1939)
 Alfons Mucha (1860-1939)
 Edvard Munch (1863-1944)
 Valentin Serov (1865-1911)
 Konstantin Somov (1869-1939)
 Henri de Toulouse-Lautrec (1864-1901)
 Janos Vaszary (1867-1939)

 Modernismo na Península Ibérica 

 Cataluña e área de influencia 

O modernismo en Cataluña, coñecido como modernisme, alcanzou o seu apoxeo entre finais do século XIX e principios do XX. Este estilo, que se desenvolveu en paralelo coa Art Nouveau, é particularmente visible en Barcelona e en vilas e cidades veciñas, como Reus, Tarragona ou Santa Coloma de Cervelló.

Antoni Gaudí é sen dúbida a figura máis emblemática deste movemento, cunha obra que inclúe a Sagrada Familia, a Casa Batlló e o Parc Güell entre outras. Fóra de Cataluña proxectou Casa Botines de León, El Capricho de Comillas, Cantabria, e o Palacio Episcopal de Astorga, de estilo ecléctico que mestura o modernismo e o neogoticismo.

Outros arquitectos destacados son Lluís Domènech i Montaner e Josep Puig i Cadafalch. O modernismo tamén se estendeu ás Illas Baleares e Valencia (véxase modernismo valenciano), e mesmo a Cartaxena, por obra do arquitecto catalán Víctor Beltrí, onde se aprecian influencias semellantes en algúns edificios públicos e residenciais, con características do modernismo catalán. 

A Habana tamén é unha das cidades con maior presenza de arquitectura modernista de todo o mundo, principalmente polo labor de arquitectos cataláns.

 Galiza 
En Galiza, o modernismo, aínda que de xeito menos intenso que en Cataluña, tamén deixou a súa pegada en numerosas vilas e cidades como Santiago de Compostela, onde se poden ver diversas obras na rúa do Hórreo ou na praza de Galicia, algunhas desaparecidas como o antigo edificio Castromil, e na Coruña, con obras na praza de Pontevedra, praza de Galicia e outras rúas, de arquitectos como Ricardo Boán ou Antonio López Hernández, reflectindo influencias centroeuropeas chegadas a través de catálogos e revistas, fusionando a estética internacional coas tradicións locais adaptadas ao contexto galego.

 Portugal 

En Portugal, o movemento modernista é coñecido como Arte Nova e influenciou obras de arquitectura, deseño de interiores e mobiliario, reflectindo unha adaptación da Art Nouveau, integrando elementos decorativos locais. Aínda que o seu impacto foi máis moderado en comparación con outros países europeos, tivo unha presenza notable principalmente en Lisboa. no Porto e Aveiro, nomeada Cidade-museu da Arte Nova em Portugal, e membro da "Réseau Art Nouveau Network" á par de Barcelona, Bruxelas, Budapest, Glasgow, Helsinqui ou A Havana.

 Notas 

 Véxase tamén 

 Bibliografía 

 Outros artigos 
 Arts and Crafts
 Forxa
 Forxa decorativa
 Gustav Klimt
 Modernismo

 Ligazóns externas 

 Hungarian Csetneki Lace


Categoría:Arquitectura modernista